|  |
| --- |
| Α′ ΣΥΛΛΟΓΟΣ ΕΚΠΑΙΔΕΥΤΙΚΩΝ Π.Ε. ΠΕΙΡΑΙΑ**“ΡΗΓΑΣ ΦΕΡΑΙΟΣ”**ΤΖΑΒΕΛΛΑ ΚΑΙ ΑΛΕΞΑΝΔΡΟΥ 1, ΠΕΙΡΑΙΑΣ 18533 **e-mail:** **info@rigasfereospeiraias.gr** **http://www.rfp.gr** |

 ΠΕΙΡΑΙΑΣ 19/05/2021, Α.Π: 174

ΠΡΟΣ: ΜΕΛΗ ΤΟΥ ΣΥΛΛΟΓΟΥ

**Θέμα: Κινητοποίηση στο Υπ. Παιδείας, Παρασκευή 21 Μαΐου, 13.30, για μαζικούς μόνιμους διορισμούς εκπαιδευτικών – σύσταση οργανικών θέσεων για όλες τις υπάρχουσες ειδικότητες εκπαιδευτικών**

 *Συνάδελφοι, συναδέλφισσες,*

 Οι προαναγγελθέντες 5.250 μόνιμοι διορισμοί εκπαιδευτικών για τις ανάγκες της Πρωτοβάθμιας και Δευτεροβάθμιας εκπαίδευσης αποτελούν κοροϊδία, αφού δεν επαρκούν ούτε καν για να καλύψουν τις ανάγκες των 8.000 εκπαιδευτικών που αποχωρούν το 2021 με σύνταξη. Μάλιστα, τη φετινή χρονιά υπηρετούν τουλάχιστον 50.000 αναπληρωτές (περίπου το 1/3 του συνόλου των εκπαιδευτικών) που καλύπτουν στοιχειώδεις ανάγκες των σχολείων. Με τους διορισμούς που εξαγγέλλει η κυβέρνηση παραδέχεται ότι τα σχολεία τον Σεπτέμβριο θα λειτουργήσουν με χειροτέρους όρους!

 Ειδικά για τη χρονιά που έρχεται, είναι όσο ποτέ άλλοτε αναγκαίο, όλοι οι εκπαιδευτικοί να είναι από την πρώτη μέρα στο σχολείο, να μη χαθεί ούτε μία ώρα μάθημα, να υπάρχει επιπλέον προσωπικό για ενισχυτική διδασκαλία και τμήματα υποδοχής, να μειωθεί ο αριθμός των μαθητών στα τμήματα (έως 15 μαθητές στο τμήμα)**,** να αποκτήσουν οι σύλλογοι διδασκόντων μία σταθερότητα προκειμένου με σχεδιασμένο, οργανωμένο τρόπο να δώσουν όλες τους τις δυνάμεις για να στηρίξουν τους μαθητές, καθώς το πολύμηνο κλείσιμο των σχολείων, έχει δημιουργήσει τεράστια προβλήματα στους μαθητές μας σε γνωστικό, ψυχολογικό, κοινωνικό επίπεδο. Η τραγική εικόνα των άδειων σχολείων Σεπτέμβρη μήνα, των προγραμμάτων-λάστιχο μέχρι τον Φλεβάρη, οι συνάδελφοι που περιφέρονται σε 4 και 5 σχολεία, η εικόνα του συναδέλφου αναπληρωτή που πασχίζει να γνωρίσει κάθε χρόνο τους μαθητές του και μόλις τα καταφέρει αλλάζει σχολείο, εάν συνεχιστεί και τη χρονιά που έρχεται θα είναι έγκλημα. Η ικανοποίηση του αιτήματος για μόνιμη και σταθερή δουλειά, μονιμοποίηση όλων των αναπληρωτών, είναι αναγκαία συνθήκη για την κανονικότητα στα σχολεία.

 **Οι αγώνες μας έχουν δείξει ποια είναι η μόνη λύση.** Οι όποιοι διορισμοί έγιναν (4.500 στην ειδική αγωγή) ή θα γίνουν το επόμενο διάστημα, είναι το αποτέλεσμα κυρίως της αδιάκοπης μάχης που έχουμε δώσει όλα αυτά τα χρόνια, με αποκορύφωμα τις μαζικές κινητοποιήσεις ενάντια στο προσοντολόγιο Γαβρόγλου. **Γι’ αυτό και συνεχίζουμε,** **όλοι μαζί οι συνάδελφοι, μόνιμοι και αναπληρωτές, για το αυτονόητο δικαίωμά μας στη μόνιμη και σταθερή εργασία, για οργανικές θέσεις για όλους τους συναδέλφους που υπηρετούν εδώ και χρόνια τα σχολεία, για το αυτονόητο δικαίωμα του κάθε μαθητή να έχει τον εκπαιδευτικό του (δάσκαλο, νηπιαγωγό, εκπαιδευτικό ειδικής αγωγής, αγγλικών, γαλλικών, γερμανικών, φυσικής αγωγής, μουσικής, εικαστικών, θεατρικής αγωγής, πληροφορικής) από την πρώτη μέρα στο σχολείο.**

 **Απαιτούμε:**

• Μαζικούς μόνιμους διορισμούς εκπαιδευτικών για την κάλυψη των πραγματικών αναγκών της εκπαίδευσης. Κατάργηση του νόμου 4589/19 για το προσοντολόγιο. Διορισμός ΟΛΩΝ των αναπληρωτών αποκλειστικά με βάση το πτυχίο και όλη την προϋπηρεσία.

• Σύσταση οργανικών θέσεων για όλες τις υπάρχουσες ειδικότητες εκπαιδευτικών με βάση τις σημερινές ανάγκες.

• Κάλυψη όλων των οργανικών κενών εκπαιδευτικών με μόνιμους διορισμούς.

• Εδώ και τώρα μείωση του αριθμού μαθητών ανά τάξη. Κατάργηση του νόμου 4692/20 (Κεραμέως).

• Πλήρη εργασιακά, εκπαιδευτικά, ασφαλιστικά και συνδικαλιστικά δικαιώματα στους αναπληρωτές.

• Κατάργηση του θεσμού των τριμήνων, των ΑΜΩ και όλων των ελαστικών μορφών εργασίας. Εδώ και τώρα λύση για τους απορριφθέντες του παράβολου. Όχι στους κλειστούς πίνακες.

**Καλούμε σε μαζική συμμετοχή στην κινητοποίηση στο Υπ. Παιδείας, την Παρασκευή 21 Μαΐου, στις 13.30.**

**Για τη διευκόλυνση της συμμετοχής των συναδέλφων κηρύσσουμε 3ωρη στάση εργασίας για τις 3 τελευταίες ώρες του πρωινού και τις 3 πρώτες ώρες του απογευματινού κύκλου.**

|  |  |  |
| --- | --- | --- |
| Ο ΠΡΟΕΔΡΟΣΜΑΡΙΟΣ ΧΑΔΟΥΛΗΣ  | ΓΙΑ ΤΟ Δ.Σ. | Ο ΓΕΝ. ΓΡΑΜΜΑΤΕΑΣΣΩΤΗΡΗΣ ΚΑΡΛΗΣ |